"ทนง"ชวนแบงก์ชาติลดดอกแก้บาทแข็ง
อดีต รมว.คลัง แนะ ธปท. ทะยอยลดดอกเบี้ยนโยบายครั้งละ 0.25%
21 เม.ย. 2556

อดีต รมว.คลัง แนะ ธปท. ทะยอยลดดอกเบี้ยนโยบายครั้งละ 0.25% 
นายทนง พิทยะ อดีต รมว.คลัง เปิดเผยว่า ค่าเงินบาทในปัจจุบันแข็งค่าจนเกินไป ที่ผ่านมา ได้เคยสะท้อนปัญหาเหล่านี้ให้กับทางธนาคารแห่งประเทศไทย (ธปท.) ได้รับทราบแล้ว โดยส่วนตัวมองว่า คณะกรรมการนโยบายการเงิน (กนง.) ควรพิจารณาปรับลดอัตราดอกเบี้ยนโยบายลง โดยทยอยลดลงครั้งละ 0.25% เพื่อทดสอบตลาดว่าหากมีการปรับลดอัตราดอกเบี้ยแล้ว จะมีผลต่อค่าเงินบาทอย่างไรบ้าง
นายโอฬาร ไชยประวัติ ที่ปรึกษานายกรัฐมนตรี ในฐานะประธานผู้แทนการค้าไทย กล่าวว่า จะต้องเร่งแก้ไขปัญหาเงินบาทแข็งค่าโดยเร็ว เพราะจะส่งผลกระทบต่อการส่งออกของไทยให้เติบโตได้ตามที่คาดยาก ส่วนการส่งออกในปีนี้จะขยายตัวถึง 5% หรือไม่นั้น จะต้องมีการประเมินสถานการณ์ค่าเงินบาทอีกครั้ง เนื่องจากค่าเงินบาทยังผันผวนต่อเนื่อง 
อย่างไรก็ตาม หากเปรียบเทียบกับประเทศสมาชิกในภูมิภาคเอเชีย พบว่า เงินบาทแข็งค่าขึ้นมากที่สุดถึง 6% ขณะที่ค่าเงินหยวนของจีนแข็งค่าขึ้น 2% ส่วนค่าเงินเยนของญี่ปุ่นอ่อนค่าลง 20% จึงอยากให้ ธปท. ลดดอกเบี้ยนโยบายลง เพราะอัตราดอกเบี้ยนโยบายของไทยที่ 2.75% เป็นระดับที่สูงที่สุดในภูมิภาคเอเชีย เมื่อเทียบกับเพื่อนบ้านที่มีขนาดเศรษฐกิจใกล้เคียงกับไทยอย่างมาเลเซีย สิงคโปร์ และไต้หวันที่มีอัตราดอกเบี้ยนโยบายอยู่ที 1.50% ขณะที่ประเทศมหาอำนาจทางเศรษฐกิจ เช่น อเมริกามีดอกเบี้ยอยู่ที่ 1% สหภาพยุโรป อยู่ที่ 0.75% และ ญี่ปุ่นเกือบ 0%